Az ELTE Illyés Sándor Szakkollégium egyik öregdiákja arról ír a Facebookon, hogy a szakkollégiumoknak meghirdetett pályázatok elbírálásakor az előző évek összegeinél jóval kisebb támogatást kaptak azok a szakkollégiumok, amelyek korábban kiálltak a Közép-európai Egyetem (CEU) mellett.

2018 novemberének végén ugyanis tíz szakkollégium közös nyilatkozatot adott ki a CEU Budapesten maradásáért. Ebben úgy fogalmaztak, hogy

a CEU Budapesten maradása Hazánk alapvető érdeke: a nemzetközi színvonalú oktatás, az egyetemen folytatott magas szintű kutatói munka, valamint az egyetemi oktatói gárda jelentős kapcsolati- és tudástőkéje Magyarországot építi és gazdagítja.

A pályázati eredményekből azonban az látszik, hogy az Emberi Erőforrások Minisztériuma (Emmi) a tehetségfejlesztés segítése célját szolgáló Nemzeti Tehetségprogram (NTP) keretében meghirdetett, célzottan a magyar nyelvű szakkollégiumok számára egy általános működést segítő pályázat (NTP-SZKOLL) eredményei alapján a közös levelet aláíró szakkolégiumok jóval kevesebb pénzt kaptak, mint a előző években, illetve mint a pályázat többi nyertese.

Idén csak azok kaptak egymillió forint alatti összeget, akik aláírták a közös levelet, 2018-ban minden pályázó egymillió forint feletti összeghez jutott.

ELTE Illyés Sándor Szakkollégiuma 2018-ban például 2,2 millió forintot nyert, 2019-ben már csak 500 ezret.

ELTE Eötvös József Collegium a 2018-as 3 millió forintos támogatás helyett idén 700 ezret kapott

Eszterházy Károly Egyetem Kepes György Szakkollégium 2018-ban 1,7 millió forintot, 2019-ben 500 ezer forintot .

A BME Liska Tibor Szakkollégium 2019-ben 500 ezer forintot kapott, igaz 2018-ban nem szerepel a nevük a nyertes pályázók között, ahogyan az ELTE Angelusz Róbert Társadalomtudományi Szakkollégiuma sem, akik idén 500 ezer forintot kaptak.

SZTE Eötvös Lóránd Kollégium a 2018-as 2 069 000 forint után idén 500 ezer forintot nyert a pályázaton

A Simonyi Károly Szakkollégium 2018-ban még 1 750 000 forintot nyert el, 2019-ben csak 500 ezer forintot kapott.

A Corvinus Egyetem Társadalomelméleti Kollégiuma 2018-ban 2,3 millió forintot, 2019-ben 700 ezer forintot kapott.

A 2018-as pályázati eredmények innen, a 2019-es eredmények pedig innen érhetőek el, a többi pályázó szakkollégium hasonló összegeket nyert el mint tavaly.

Balla Attila bejegyzésében arról ír, hogy a nyilatkozatot aláíró tíz szakkollégium közül nyolc adott be pályázatot a 2019-es NTP-SZKOLL-ra, közülük hatan a minimálisan megítélhető 500 ezer forintot kapták meg, ketten pedig 700 ezer forintot. Mindeközben az ötvenkilenc további támogatott szakkollégium mindegyike minimum 1 millió forintot, átlagosan pedig 2,3 millió forint pályázati forrást nyert el.

Az ügyben kerestük az Emmi sajtóosztályát is, amint válaszolnak a cikket frissítjük.

Akták Lex CEU - veszélyben a Közép-európai Egyetem A felsőoktatási törvény módosítása olyan szigorú feltételeket állít, ami ellehetetlenítheti a Soros György által létrehozott, világban is jegyzett budapesti egyetemet.

(Borítókép: Huszti istván / Index)